# **ΕΛΛΗΝΙΚΗ ΔΗΜΟΚΡΑΤΙΑ**

**ΕΙΣΑΓΓΕΛΙΑ ΠΡΩΤΟΔΙΚΩΝ**

 **ΤΡΙΠΟΛΗΣ**

**Αριθμός Πράξης**

**61 /2020**

**Ο ΔΙΕΥΘΥΝΩΝ ΤΗΝ ΕΙΣΑΓΓΕΛΙΑ ΠΡΩΤΟΔΙΚΩΝ ΤΡΙΠΟΛΗΣ**

**Αντώνιος Τάταρης, Εισαγγελέας Πρωτοδικών**

Αφού λάβαμε υπόψη:

(α) Τις διατάξεις του άρθρου 15 § 1 περ. α΄ του Κώδικα Οργανισμού Δικαστηρίων και Κατάστασης Δικαστικών Λειτουργών (κ.ν. 1756/1988). Και

(β) Τις διατάξεις της υπ’ αριθμ. Δ1α/ΓΠ.οικ. 26804/25-4-2020 Κ.Υ.Α. των Υπουργών Εθνικής Άμυνας, Υγείας και Δικαιοσύνης (ΦΕΚ Β΄ 1588/25-4-2020), η οποία εκδόθηκε κατόπιν της από 24.4.2020 Εισήγησης της 33ης Συνεδρίασης της Επιτροπής Αντιμετώπισης Εκτάκτων Συμβάντων Δημόσιας Υγείας από λοιμογόνους παράγοντες, αναφορικά με τα υγειονομικά μέτρα, που πρέπει να τηρούνται για την ασφαλή λειτουργία των δικαστηρίων ενόψει της πανδημίας του κορωνοϊού COVID-19 και, συγκεκριμένα, το άρθρο έβδομο της ανωτέρω ΚΥΑ, με το οποίο ορίζεται ότι «με απόφαση του αρμοδίου οργάνου διοίκησης του οικείου δικαστηρίου, που τοιχοκολλάται στην είσοδο του δικαστηρίου και αναρτάται στην ιστοσελίδα του, εφόσον διαθέτει, ορίζονται όλα τα αναγκαία μέτρα που τηρούνται υπ’ ευθύνη του για την ασφαλή λειτουργία του δικαστηρίου ενόψει της πανδημίας του κορωνοϊού COVID-19 και, ιδίως, τα μέτρα που προβλέφθηκαν στην από 24.4.2020 εισήγηση της 33ης Συνεδρίασης της Επιτροπής Αντιμετώπισης Εκτάκτων Συμβάντων Δημόσιας Υγείας από λοιμογόνους παράγοντες».

**Αποφασίζουμε ότι:**

(α) Όλοι οι υπάλληλοι της Εισαγγελίας Πρωτοδικών Τρίπολης, οι δικαστικοί λειτουργοί, οι πληρεξούσιοι δικηγόροι, οι διάδικοι και οι λοιποί πολίτες, που εισέρχονται στους χώρους της Εισαγγελίας Πρωτοδικών, πρέπει οπωσδήποτε να φορούν προστατευτική μάσκα καθ’ όλη τη διάρκεια της παραμονής τους σε αυτούς.

(β) Οι εισερχόμενοι στους χώρους της Εισαγγελίας Πρωτοδικών πρέπει να χρησιμοποιούν τα αντισηπτικά, τα οποία έχουν τοποθετηθεί στην είσοδο του Πρωτοδικείου.

(γ) Στα γραφεία της γραμματείας και των Εισαγγελικών λειτουργών οι πληρεξούσιοι δικηγόροι και οι πολίτες θα προσέρχονται ένας – ένας ή/και θα εξυπηρετούνται από την είσοδο του κάθε γραφείου, ανάλογα με τις οικείες σημάνσεις και μετά από συνεννόηση με τον αρμόδιο υπάλληλο, έτσι ώστε να τηρείται το ανώτατο όριο του ενός (1) ατόμου ανά 10 τ.μ.

 () Στους χώρους της Εισαγγελίας Πρωτοδικών πρέπει να τηρείται απαρέγκλιτα η ελάχιστη απόσταση του 1,5 μέτρου μεταξύ των φυσικών προσώπων. Και

 (ζ) Στους χώρους της Εισαγγελίας Πρωτοδικών δεν επιτρέπεται η χρήση τεχνητού κλιματισμού.

 Η παρούσα πράξη να τοιχοκολληθεί στην είσοδο του Πρωτοδικείου Τρίπολης και να κοινοποιηθεί στην Πρόεδρο Εφετών Ναυπλίου, τον Εισαγγελέα Εφετών Ναυπλίου, την Πρόεδρο Πρωτοδικών Τρίπολης, τους υπαλλήλους της Εισαγγελίας Πρωτοδικών Τρίπολης, τον Πρόεδρο του Δικηγορικού Συλλόγου Τρίπολης, προκειμένου να ενημερώσει όλα τα μέλη του και τον Αστυνομικό Διευθυντή Αρκαδίας, με την παράκληση να συνδράμει στην εκτέλεση της παρούσας κατόπιν συνεννόησης με τον Διευθύνοντα την Εισαγγελία εφ’ όσον παραστεί ανάγκη. Οι οικείες σημάνσεις να τοιχοκολληθούν σε όλους τους χώρους της Εισαγγελίας Πρωτοδικών Τρίπολης.

**Τρίπολη, 29 Απριλίου 2020**

**Ο ΔΙΕΥΘΥΝΩΝ ΤΗΝ ΕΙΣΑΓΓΕΛΙΑ ΠΡΩΤΟΔΙΚΩΝ ΤΡΙΠΟΛΗΣ**

**Αντώνιος Τάταρης**

**Εισαγγελέας Πρωτοδικών**

 **ΚΟΙΝΟΠΟΙΗΣΗ:**

1. Κ. Πρόεδρο Εφετών Ναυπλίου
2. Κ. Εισαγγελέα Εφετών Ναυπλίου
3. Κα. Πρόεδρο Πρωτοδικών Τρίπολης
4. κ. Πρόεδρο Δικηγορικού Συλλόγου
5. Υπάλληλοι της Εισαγγελίας Πρωτοδικών Τρίπολης
6. Αστυνομικό Διευθυντή Αρκαδίας για τα Αστυνομικά Τμήματα αρμοδιότητας Εισαγγελίας Πρωτοδικών Τρίπολης